

**Klasszikus Versenysorozat Vándordíj 2021  
Versenykiírás**

**Rendező szervezet**

Magyar Vitorlás Szövetség az egyes versenyek rendező szervezeteivel és a klasszikus osztályokkal közösen.

**A versenysorozat célja:**

* A balatoni klasszikus hajókkal történő vitorlázás népszerűsítése,
* a klasszikus hajók és az ezekkel történő versenyzéshez kapcsolódó értékek kommunikációja.

1. **Szabályok**

A versenyen az alábbi szabályok érvényesek:

* 1. A vitorlázás versenyszabályai (RRS),
  2. az MVSz érvényben lévő Versenyrendelkezései (VR) és Reklámszabályzata (RSz),
  3. a Klasszikus Kupa Alapító Okirata,
  4. a 2.1.1 pontban felsorolt résztvevő osztályok osztályelőírásai,
  5. a versenysorozat versenyeinek versenykiírásai („egyedi versenykiírások”: EVK),
  6. a jelen versenykiírás („sorozatverseny kiírása”: SVK), amely a 6.1. pontban megjelölt versenyek EVK-ja kiegészítéseként érvényes,
  7. az egyes versenyek versenyutasításai és az EVK-kban megjelölt más szabályok.
  8. A versenysorozattal kapcsolatos szabályértelmezések vagy óvások esetén a Magyar Vitorlás Szövetség által kijelölt óvási bizottságnak kell döntenie.

1. **Részvételi jogosultság**
   1. Résztvevő hajóosztályok
      1. A versenysorozat bármelyik versenyére nevezett Összevont cirkáló, 70-es, 30-as, 50-es, Európa 30-as, 22-es cirkáló, Folkboat, Dragon, 15-ös és 25-ös jolle osztályok egységei automatikusan értékelésre kerülnek a versenysorozaton is.
      2. A versenysorozaton és annak egyes versenyein csak az osztályszabályaiknak megfelelő, szabályosan felmért és ennek megfelelő rajtszámot viselő hajóval lehet versenyezni. A hajók csak a felmérési jegyzőkönyvükben rögzített vitorlákkal és felszereléssel, az előírt okmányok birtokában, a szükséges mentőfelszereléssel versenyezhetnek.
   2. Résztvevő legénység
      1. A sorozat a hajók versenye, az egyes versenyek között kormányost és legénységet is lehet cserélni, de a legénységnek minden esetben meg kell felelnie az EVK és a VR szabályainak, valamint az osztályszabályoknak.
2. **Nevezés**
   1. A versenysorozaton való részvételnek külön nevezési díja nincs. A kupasorozat versenyein az EVK-ban megjelölt nevezési díj fizetendő.
3. **Versenyprogram**
   1. A Klasszikus Versenysorozat Vándordíj 2021. évi versenyeit öt verseny alkotja. Ez – az alapító osztályok egyetértésével – megváltoztatja a díj alapító Okiratának 2. szabályát. A versenyek a következők:

* MET Klasszikus Kupa – Ripka László Emlékverseny
* Kereked Klasszikus Kupa
* Fehér Szalag
* Kékszalag
* Félszigetkerülő Széchenyi István Emlékverseny

1. **Értékelés**
   1. A sorozat értékelésekor az RRS A függeléke szerint kell eljárni úgy, hogy minden egyes verseny végeredményét egy-egy futameredménynek kell tekinteni az adott hajóra vonatkozólag, függetlenül a legénység összetételétől.
   2. A versenysorozat értékeléséhez minimum három érvényesen megrendezett verseny szükséges.
   3. Öt érvényesen megrendezett verseny esetén a legrosszabb futam pontszámát ki kell vonni az összes futam pontszámának összegéből.
   4. Az RRS A5.3 szabály érvényes azzal, hogy a versenysorozatba benevezett hajónak a versenysorozat bármely versenyére benevezett hajók összességét kell tekinteni, függetlenül attól, hogy hány egyedi versenyre neveztek be. Az a hajó, amely a versenysorozat valamely versenyére nem nevez be, a versenysorozat szempontjából az adott versenyre - amely a sorozat egyik futama - DNC értékelést kap.
   5. A versenysorozat hajóosztályonként kerül értékelésre. Ha egy adott versenyen valamely osztályt nem értékelnek önállóan, a versenysorozat szempontjából ki kell számítani az osztályban elért helyezését, és a pontszámításnál ezt kell figyelembe venni.
   6. Összevont cirkáló, Folkboat, 25-ös jolle osztályokban a versenysorozat egyes versenyeinek értékelése a részükre kiadott előnyszámokkal korrigált idő alapján történik.
   7. Az értékelés szabályai – az alapító osztályok egyetértésével – megváltoztatják a díj alapító Okiratának 6. szabályát annyiban, hogy a versenysorozatot olyan hajó is megnyerheti, amely nem nevezett be minden versenyre.
2. **Díjazás**
   1. A versenysorozat osztályonkénti végeredménye alapján az első helyezett hajók elnyerik az osztály Klasszikus Flotta Vándorkupáját, amelyre felkerül a nyertes hajó és kormányosának neve. A második és harmadik helyezettek éremdíjazásban részesülnek.
   2. A díjkiosztóra az előző évi eredmények alapján minden évben a Kereked Klasszikus Kupán kerül sor.
3. **Média**
   1. A nevezők nevezésükkel tudomásul veszik, hogy a versenysorozat egyes versenyeiről és a parti programokról film- és fotófelvételek készülhetnek, amelyeken a hajók, illetve a hajón tartózkodó személyek látszhatnak. Ezeket a fotókat, illetve filmfelvételeket – amennyiben nem sértik a személyiségi jogokat – a versenyrendezőség korlátlanul felhasználhatja, nyilvánosságra hozhatja, értékesítheti, illetve tovább adhatja harmadik személyeknek. A nevezők és résztvevők ezzel kapcsolatban minden nemű utólagos követelésről vagy kártérítési igényükről kifejezetten lemondanak.
4. **Szavatosság kizárása**
   1. A hajók legénységei teljes egészében maguk felelnek biztonságukért, mind a versenysorozat szárazföldi eseményein, mind a vízen, és ezt a felelősséget sem a jelen Versenykiírás, sem az egyedi versenyek versenykiírásai vagy versenyutasításai, sem bármilyen egyéb rendelkezés nem korlátozza. Minden hajó felelős személye, ill. legénysége maga dönt arról, hogy a hajó, ill. a legénység képzettsége alkalmas-e az adott időjárási viszonyok között a versenyen való részvételre. Azzal, hogy a hajó kihajózik a kikötőből megerősíti, hogy mind a hajó, mind pedig a legénység alkalmas az adott időjárási viszonyok közötti versenyzésre.
   2. A vonatkozó jogszabályok által megengedetett keretek között a versenysorozaton való részvétellel kapcsolatban vagy annak folyamán előforduló személyi sérülésekért vagy halálesetért és vagyoni károkért, veszteségekért a versenyt rendező szervezet, annak munkavállalói, tisztségviselői, illetve megbízottjai és alvállalkozói semmilyen felelősséget nem vállalnak. A résztvevők versenyengedélyének, sportorvosi igazolásának, illetve a hajók biztosításának és a biztonsági előírások betartásának rendező általi ellenőrzése a sportszerű versenyzés célját szolgálja, és nem mentesíti a résztvevőket a vonatkozó szabályoknak a résztvevők saját felelősségi körükben történő követése alól.